Svavar Knútur og Aðalsteinn Ásberg á Kaffi 59 , Grundarfirði Þriðjudagskvöldið 11. nóvember halda þeir Svavar Knútur trúbador og Aðalsteinn Ásberg , skáld og tónsmiður , tónleika á KAFFI 59 í Grundarfirði . Þar flytja þeir frumsamið efni í tónum og tali , en þeir félagar hafa m.a. samið og flutt dagskrána Karímarímambó fyrir leikskólabörn og eru um þessar mundir tíðir gestir í grunnskólum þar sem þeir flytja dagskrá um skáldið Stein Steinarr . Efnisskrá kvöldsins hjá þeim félögum verður fjölbreytt og skemmtileg en einkum beint í fullorðinsátt . Yrkisefnin snúast gjarnan um hina mannlegu tilveru , hamingjuleitina og fleira í þeim dúr og moll . Svavar Knútur er forsprakki hljómsveitarinnar Hrauns en hefur sem trúbador einnig ferðast víða og verið í samstarfi við trúbadora víða um heim . Aðalsteinn Ásberg hefur um langt árabil starfað með ýmsum tónlistarmönnum , bæði hérlendis og á Norðurlöndum . Tónleikar þeirra félaga á Kaffi 59 hefjast kl. 21